EFF hof toe oor NkandlaZuma se Nkandla-woning Die party het gesê hy sal die hofaansoek indien op grond daarvan dat polisiemin. Nathi Nhleko se verslag poog om die voorskrifte van die openbare beskermer, Thuli Mandonsela, ongedaan te maak. Madonsela het aanbeveel dat Zuma die geld terugbetaal wat aan luukshede soos ŉ swembad, veekraal en hoenderhok bestee is en uiteindelik die projek by R246 miljoen laat draai het. Die 50-bladsye-verslag wat verlede Donderdag vrygestel is, het bevind die swembad, veekraal, amfiteater en besoekersentrum is noodsaaklik vir die president se veiligheid. “Nadat ons die verslag wat deur [Nhleko] vrygestel is, gelees het en regsadvies ingewin het, gaan die EFF ŉ regsgeding teen die aksies van min. Nhleko, min. Thulas Nxesi, pres. Zuma en die Suid-Afrikaanse kabinet bring vir hul gesamentlike en doelbewuste oortreding van die Grondwet in verskeie opsigte,” het EFF-woordvoerder Mbuyiseni Ndlozi gesê. “Hierdie partye het saamgesweer om die bevindinge van die openbare beskermer, wat ŉ onafhanklike hoofstuk 9-instelling is, te hersien, te weerspreek en om te keer.” Hy het bygevoeg slegs ŉ hof kan die bevindinge van die openbare beskermer omkeer – ŉ siening wat ook deur Madonsela uitgespreek is in haar reaksie op Nhleko se verslag. “Dit kan nie deur ŉ mediakonferensie gedoen word soos lede van die uitvoerende raad verlede Donderdag gedoen het nie,” het Ndlozi gesê.